PRIME เปิดบ่ายพุ่งต่อ 6% แรงสุดในรอบ 4 ปี 8 เดือน แนวโน้มผลงานปี 64 โต!
ราคาหุ้น PRIME เปิดตลาดภาคบ่ายพุ่งต่อ 6% ทำจุดสูงสุดในรอบ 4 ปี 8 เดือน ลุ้นแนวโน้มผลงานปี 64 โตต่อ หลังปี 63 กำไรแตะ 288 ล้าน!
ราคาหุ้น PRIME เปิดตลาดภาคบ่ายพุ่งต่อ 6% ทำจุดสูงสุดในรอบ 4 ปี 8 เดือน ลุ้นแนวโน้มผลงานปี 64 โตต่อ หลังปี 63 กำไรแตะ 288 ล้าน!
29 เม.ย. 2564

ผู้สื่อข่าวรายงานว่า ราคาหุ้นบริษัท ไพร์ม โรด เพาเวอร์ จำกัด (มหาชน) หรือ PRIME วันที่ 29 เม.ย.2564 ล่าสุด ณ เวลา 14.31 น. อยู่ที่ระดับ 0.67 บาท ปรับตัวขึ้น 0.04 บาท หรือ 6.35% ด้วยมูลค่าการซื้อขาย 212.62 ล้านบาท

โดยราคาหุ้นปรับตัวขึ้นอย่างมีนัยสำคัญ เป็นวันที่ 2 ติดต่อกัน นับตั้งแต่ราคาอยู่ที่ระดับ 0.63 บาท เมื่อวันที่ 28 เม.ย.2564 ขณะที่การปรับตัวขึ้นแรงสุดในรอบ 4 ปี 8 เดือน นับตั้งแต่ราคาหุ้นอยู่ที่ระดับ 0.70 บาท เมื่อวันที่ 15 ส.ค.2559
ขณะที่ก่อนหน้านี้ ที่ประชุมคณะกรรมการบริษัทมีมติอนุมัติให้ บริษัท เห่ออู่ จำกัด (HW) ซึ่งเป็นบริษัทย่อยของบริษัทฯ เข้าลงทุนพัฒนาโครงการโรงไฟฟ้าพลังงานแสงอาทิตย์ติดตั้งในโรงเรียน ประเทศไต้หวัน 3 โครงการ ประมาณการกำลังการผลิตติดตั้งสุทธิรวม 15 เมกกะวัตต์ มูลค่าการลงทุนรวม 670 ล้านดอลลาร์ไต้หวัน หรือ 725.476 ล้านบาท
โดย HW จะได้เข้าลงนามในสัญญาต่าง ๆ ที่เกี่ยวข้องกับธุรกรรมการลงทุนก่อสร้างโรงไฟฟ้า ซึ่งรวมถึงแต่ไม่จำกัดเพียงสัญญาซื้อขายไฟฟ้า (Power Purchase Agreement) กับ Taiwan Power Company HW จึงจะดำเนินการก่อสร้างโรงไฟฟ้า คาดว่าจะสามารถก่อสร้างแล้วเสร็จและจำหน่ายไฟฟ้าเชิงพาณิชย์ได้ภายในไตรมาส 2/65 ซึ่งคาดการณ์ว่าจะเป็นปัจจัยหนุนผลการดำเนินงานของบริษัทฯ ได้ในอนาคต
ด้านผลประกอบการปี 2563 บริษัทมีกำไรสุทธิ 288.26 ล้านบาท ปรับตัวเพิ่มขึ้น 8.79% จากช่วงเดียวกันเมื่อปีก่อนมีกำไรสุทธิ 264.97 ล้านบาท ซึ่งปี 2563 ได้รับผลกระทบจากโควิด-19 อย่างรุนแรง จึงคาดการณ์ว่าในปี 2564 จะเป็นปีที่ผลประกอบการยังสามารถเติบโตได้อย่างต่อเนื่อง
อนึ่ง PRIME เป็นผู้ประกอบธุรกิจโดยการถือหุ้นในบริษัทอื่น (Holding Company) ที่ประกอบธุรกิจผลิตและจำหน่ายไฟฟ้า จากพลังงานหมุนเวียนทั้งในประเทศและต่างประเทศ โดยมีบริษัท ไพร์ม โรด โซลาร์ จำกัด (PRS) เป็นบริษัทแกน ทั้งนี้ กลุ่มบริษัทภายใต้การถือหุ้นของ PRA ประกอบธุรกิจโดยการถือหุ้นบริษัทที่ดำเนินธุรกิจผลิตและจำหน่ายกระแสไฟฟ้าจากพลังงานหมุนเวียน
 